RÅDETS AFGØRELSE (EU) 2019/304

af 18. februar 2019

om meddelelse fra Det Forenede Kongerige Storbritannien og Nordirland om, at det ikke længere ønsker at deltage i visse bestemmelser i Schengenreglerne som fastsat i Rådets forordning (EF) nr. 377/2004 om oprettelse af et netværk af indvandringsforbindelsesofficerer

RÅDET FOR DEN EUROPÆISKE UNION HAR —

under henvisning til traktaten om Den Europæiske Union,

under henvisning til traktaten om Den Europæiske Unions funktionsmåde,

under henvisning til forslag fra Europa-Kommissionen,

under henvisning til protokol nr. 19 om Schengenreglerne som integreret i Den Europæiske Union, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, særlig artikel 5, stk. 3,

under henvisning til meddelelse i henhold til artikel 5, stk. 2, i protokol nr. 19 om Schengenreglerne som integreret i Den Europæiske Union i form af skrivelse fra regeringen for Det Forenede Kongerige Storbritannien og Nordirland af 1. oktober 2018 til formanden for Rådet om, at Det Forenede Kongerige Storbritannien og Nordirland ikke ønsker at deltage i forslaget til Europa-Parlamentets og Rådets forordning om oprettelse af et europæisk netværk af indvandringsforbindelsesofficerer, og

ud fra følgende betragtninger:

(1) Det Forenede Kongerige har deltaget i Rådets forordning (EF) nr. 377/2004 (1) som ændret ved Europa-Parlamentets og Rådets forordning (EU) nr. 493/2011 af 5. april 2011 (2).

(2) Den 1. oktober 2018 meddelte Det Forenede Kongerige inden for den påkrævede frist på tre måneder formanden for Rådet, at det ikke ønsker at deltage i vedtagelsen af det forslag til omarbejdet forordning (EF) nr. 377/2004, som Kommissionen fremsatte den 16. maj 2018, og som Rådet modtog i alle de nødvendige sprogudgaver den 2. juli 2018.

(3) Forordning (EF) nr. 377/2004 har til formål at forbedre samarbejdet mellem indvandringsforbindelsesofficerer, der er udsendt til tredjelande, navnlig gennem en forpligtelse til at oprette lokale eller regionale netværk mellem indvandringsforbindelsesofficerer, gennem bestemmelser, som skal fremme anvendelsen af et særligt e-værktøj til regelmæssig udveksling af oplysninger inden for de lokale netværk, og gennem etablering af et system til rapportering om aktiviteter inden for netværk af indvandringsforbindelsesofficerer i form af halvårlige rapporter til formandskabet, uden at der kræves anvendelse af operationelle systemer eller direkte samspil med bestemmelser i andre retlige instrumenter, som indgår i Schengenreglerne.

(4) Forslaget af 16. maj 2018 til omarbejdet forordning (EF) nr. 377/2004 har til formål at øge koordinationen og optimere anvendelsen af indvandringsforbindelsesofficerer, herunder de nye europæiske forbindelsesofficerer, der er indsat i tredjelande, for at kunne reagere mere effektivt på Unionens prioriteter på migrationsområdet; samtidig er det, får så vidt angår dets specifikke samspil med andre dele af Schengenreglerne, som sådan ikke forskelligt fra den nuværende forordning (EF) nr. 377/2004.

(5) Forslaget til omarbejdet forordning (EF) nr. 377/2004 kan derfor lige som den nuværende forordning (EF) nr. 377/2004 anses for en selvstændig foranstaltning inden for Schengenreglerne uden nogen form for operationelt samspil med andre retlige instrumenter, som indgår i disse regler.

(6) I denne særlige situation og i lyset af den selvstændige status, som den nuværende forordning (EF) nr. 377/2004 har inden for Schengenreglerne, kan der anlægges den betragtning, at det vil sikre Det Forenede Kongeriges videst mulige deltagelse i Schengenreglerne, uden at det alvorligt berører den praktiske gennemførelse af de andre dele af disse regler, og samtidig med at sammenhængen mellem reglernes forskellige dele respekteres, hvis Det Forenede Kongerige ikke længere deltager i den nuværende forordning eller senere ændringer hertil, men fortsat deltager i den øvrige del af de Schengenregler, hvori det på nuværende tidspunkt deltager i henhold til Rådets afgørelse 2000/365/EF (3).

(7) I overensstemmelse med artikel 5, stk. 3, i protokol nr. 19 bør artikel 8, stk. 2, i afgørelse 2000/365/EF derfor ophøre med at finde anvendelse på Det Forenede Kongerige Storbritannien og Nordirland for så vidt angår den nuværende forordning (EF) nr. 377/2004 og senere ændringer hertil, herunder forslaget til en omarbejdning af forordning (EF) nr. 377/2004 med virkning fra den dato, hvor den foreslåede omarbejdning af forordning (EF) nr. 377/2004 træder i kraft.

(8) I overensstemmelse med artikel 5, stk. 3, i protokol nr. 19 bør nr. 6) i bilag I til Rådets afgørelse 2004/926/EF (4) følgelig også ophøre med at finde anvendelse for så vidt angår forordning (EF) nr. 377/2004 fra den dato, hvor den foreslåede omarbejdning træder i kraft —

VEDTAGET DENNE AFGØRELSE:

Artikel 1 Afgørelse 2000/365/EF og nr. 6) i bilag I til afgørelse 2004/926/EF ophører med at finde anvendelse på Det Forenede Kongerige Storbritannien og Nordirland for så vidt angår Rådets forordning (EF) nr. 377/2004 og senere ændringer hertil fra den dato, hvor den foreslåede omarbejdning af Europa-Parlamentets og Rådets forordning om oprettelse af et europæisk netværk af indvandringsforbindelsesofficerer træder i kraft.

Artikel 2 Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 18. februar 2019. På Rådets vegne F. MOGHERINI Formand

(1) Rådets forordning (EF) nr. 377/2004 af 19. februar 2004 om oprettelse af et netværk af indvandringsforbindelsesofficerer (EUT L 64 af 2.3.2004, s. 1).

(2) Europa-Parlamentets og Rådets forordning (EU) nr. 493/2011 af 5. april 2011 om ændring af Rådets forordning (EF) nr. 377/2004 om oprettelse af et netværk af indvandringsforbindelsesofficerer (EUT L 141 af 27.5.2011, s. 13).

(3) Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengen-reglerne (EFT L 131 af 1.6.2000, s. 43).

(4) Rådets afgørelse 2004/926/EF af 22. december 2004 om iværksættelse af nogle af Schengen-reglerne i Det Forenede Kongerige Storbritannien og Nordirland (EUT L 395 af 31.12.2004, s. 70).